
R A P O R T

asupra propunerii legislative privind modificarea şi completarea Legii nr.19/17.03.2000, cu modificările şi completările ulterioare
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii raportului, cu propunerea legislativă privind modificarea şi completarea Legii nr.19/17.03.2000, cu modificările şi completările ulterioare, trimisă cu adresa nr.Pl X 676 din 21 decembrie 2005
La întocmirea prezentului raport Comisia a avut în vedere avizele:

· Consiliului Legislativ (nr.888/13.07.2005 - favorabil)

· Consiliului Economic şi Social (nr.1456/6.07.2005 - negativ)
· Comisiei pentru buget, finanţe şi bănci (nr.700/16.01.2006 - negativ)
· Comisiei juridice, de disciplină şi imunităţi (nr.1156/15.02.2006 - negativ),
precum şi punctul de vedere al Guvernului (nr.2517/17.10.2005- negativ).
Propunerea legislativă are ca obiect de reglementare completarea art.78 din Legea nr.19/2000 privind sistemul public de pensii şi alte drepturi de asigurări sociale cu modificările şi completările ulterioare în sensul includerii veniturilor suplimentare pe care le-au primit specialiştii cu pregătire superioară din fostele cooperative agricole de producţie (CAP) în calculul pensiilor, venituri pentru care s-a datorat şi plătit contribuţia de asigurări sociale.
Comisia propune Plenului Camerei Deputaţilor respingerea iniţiativei legislative din următoarele considerente:

Personalului angajat cu contract de muncă în cadrul CAP-ului i se aplicau alte reglementări decât membrilor cooperatori, atât sub aspectul vechimii în muncă, cât şi sub aspectul calculului pensiei. Retribuţia suplimentară pe care o primea personalul contractual din cadrul cooperativelor agricole, nu a făcut parte din baza de calcul a pensiei anterior anului 2001, aşa cum prevede art. 164 din Legea nr.19/2000.

Iniţiatorul propunerii legislative nu precizează sursele financiare necesare acordării sprijinului financiar propus, încălcăndu-se astfel dispoziţiile art.138 alin.(5) din Constituţia României şi art.15 alin.(1) din Legea nr.500/2002 privind finanţele publice.
2. Propunerea legislativă face parte din categoria legilor organice,  conform prevederilor art.73 alin.(3) din Constituţia României, republicată. 

3. La dezbaterea proiectului a participat, în conformitate cu prevederile art.55 din Regulamentul Camerei Deputaţilor, republicat:

a) din partea Guvernului: domnul Secretar de Stat Mihai Şeitan, Preşedintele Casei Naţionale de Pensii şi alte Drepturi de Asigurări Sociale.
4. La lucrările comisiei au fost prezenţi 19 deputaţi, din totalul de 19 membri ai comisiei.

Raportul comisiei a fost adoptat cu 10 voturi pentru şi 2 abţineri.

5. Propunerea legislativă a fost respinsă de Senat în şedinţa din 15 decembrie 2005.
6. Potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, Camera Deputaţilor este Cameră decizională.

În urma dezbaterii în şedinţa din 22 februarie 2006, Comisia propune respingerea  propunerii legislative.

